Računska geofizika

**Računska geofizika** koristi bilo koju vrstu numeričkih proračuna za generisanje i analizu modela složenih geofizičkih sistema. Može se smatrati proširenjem ili podoblašću i računske fizike i geofizike. Posljednjih godina računska snaga, dostupnost podataka i mogućnosti modeliranja eksponencijalno su se poboljšale, čineći računsku geofiziku sve popularnijom disciplinom. Zbog velike računarske veličine mnogih geofizičkih problema, za obradu analiza može biti potrebno računanje s visokim performansama. Primjene modeliranja računarske geofizike uključuju atmosfersko modeliranje, okeansko modeliranje, modele općeg kruženja i geološko modeliranje. Uz modeliranja, neki problemi u daljinskim istraživanjima spadaju u opseg računske geofizike, kao što su tomografija, inverzni problemi i 3D-rekonstrukcija.

## Geofizički modeli 
Generisanje geofizičkih modela ključna je komponenta računske geofizike. Ti modeli definišu se kao "fizičko-matematički opisi vremenskih i/ili prostornih promjena u važnim geološkim varijablama, izvedenim iz prihvaćenih zakona, teorija i empirijskih odnosa". Modele često koriste istraživači u svim disciplinama nauke o životnoj sredini.

U klimatologiji, atmosferski, okeanski i modeli općeg kruženja ključni su za istraživače. Iako daljinska istraživanja neprestano pružaju sve više i više *in-situ* mjerenja geofizičkih varijabli, ništa se ne može uporediti s vremenskom i geoprostornom rezolucijom podataka koje pružaju modeli. Iako podaci mogu biti podložni problemima s tačnošću zbog korištenih tehnika ekstrapolacije, korištenje modeliranih podataka općeprihvaćena je praksa u klimatologiji i meteorologiji. Često će se ovi modeli koristiti zajedno s *in-situ* mjerenjima.

Među poznate modele spadaju:
* projekt NCEP/NCAR reanaliza, atmosferski model
* Global Forecast System, numerički model za predviđanje vremena
* HYCOM, okeanski model općeg kruženja.

Geološki sistemski modeli često se koriste u istraživanjima, ali imaju manju javnu dostupnost podataka nego klimatski i meteorološki modeli. Postoji širok spektar dostupnih softvera koji omogućuju geomodeliranje.

## Daljinska istraživanja 
Američki geološki zavod (USGS) definiše daljinsko istraživanje kao mjerenje nekog svojstva odašiljanjem neke vrste zračenja na daljinu i mjerenjem emitovanog i reflektovanog zračenja. Ono može uključivati ​​satelite, kamere i emisiju zvučnih valova. Daljinsko istraživanje inherentno je vrsta indirektnog mjerenja, što znači da se mora obaviti neka vrsta izračuna kako bi se dobilo mjerenje svojstva od interesa. Za neke primjene ovi proračuni mogu biti vrlo složeni. Osim toga, analiza ovih podataka može se klasificirati kao računska geofizika.

## Studijski programi 
U Kanadi se računska geofizika nudi kao univerzitetska specijalizacija u obliku diplome prvostupnika, tj. BSc (Hon.) s kooperativnim obrazovanjem na Univerzitetu Carleton.

Na drugim mjestima, Univerzitet Rice ima Centar za računsku geofiziku, dok Univerzitet Princeton, Univerzitet Teksasa imaju slične istraživačke centre. Stručnjaci, laboratorije, projekti, stažiranja, dodiplomski programi, postdiplomski programi i/ili objekti u programu postoje na Univerzitetu Queenslanda, Univerzitetu Wyominga, Univerzitetu u Bostonu, Univerzitetu Stanford, Univerzitetu u Uppsali, Kanzaskom državnom univerzitetu, Univerzitetu u Kingstonu, Australijskom nacionalnom univerzitetu, Univerzitetu Kalifornije u San Diegu, Univerzitetu Washingtona, Tehnološkom univerzitetu Nanyang, ETH Zürichu, Univerzitetu u Sydneyju, Apalačkom državnom univerzitetu, Univerzitetu Minnesote, Univerzitetu Tasmanije, Univerzitetu Bahria, Državnom univerzitetu u Boiseu, Univerzitetu Michigana, Univerzitetu u Ouluu, Univerzitetu Utaha i drugima.

## Laboratorije 
Među federalne organizacije koje proučavaju ili primjenjuju računsku geofiziku spadaju:
* Laboratorije za sistemsko istraživanje Zemlje pri NOAA-i
* Odjel za nauke o Zemlji pri NASA-i
* Laboratorija za računsku geofiziku na Opservatoriji za Zemlju u Singapuru.

## Također pogledajte 
* Atmosferska reanaliza
* Historija geofizike
* Numerička vremenska prognoza
* Računarska dinamika fluida
* Spisak okeanskih modela kruženja

## Reference 
Kategorija:Računske nauke
Kategorija:Geofizika
Kategorija:Računske akademske discipline